Author: petruskova
Last saved by: agenda0
Company: UVSR

Predkladacia správa

	Predkladaný materiál bol vypracovaný na základe uznesenia vlády Slovenskej republiky č. 1211 z 19. decembra 2001 k návrhu na zriadenie Generálneho sekretariátu pre zahraničných Slovákov (ďalej len „generálny sekretariát“). V bode B. 6. uznesenia sa ukladá podpredsedovi vlády Slovenskej republiky Ľ. Fogašovi v spolupráci s ministrom zahraničných vecí, ministrom kultúry a splnomocnencom vlády SR pre zahraničných Slovákov predložiť na rokovanie vlády návrh novely zákona o zahraničných Slovákoch v zmysle bodu A. 3. tohto uznesenia.
	Súčasne v súlade s bodom A. 3. uznesenia č. 1211 z 19. decembra 2001 sa mení gestor návrhu zákona z Ministerstva kultúry SR na podpredsedu vlády SR pre legislatívu. V tomto duchu bolo preto potrebné novo upraviť pôsobnosť podpredsedu vlády SR pre legislatívu a pôsobnosť príslušných ministerstiev pri zabezpečovaní politiky štátu vo vzťahu k zahraničným Slovákom.
	Vytvorením generálneho sekretariátu s účinnosťou od 1. januára 2002 preberá splnomocnenec vlády SR pre zahraničných Slovákov (ďalej len „splnomocnenec“) kompetencie v oblasti zabezpečovania vzťahov Slovenskej republiky k zahraničným Slovákom a pri tvorbe a realizácii politiky štátu k nim. 
	Generálny sekretariát je samostatným organizačným útvarom Úradu vlády SR riadený splnomocnencom, ktorého na plnenie konkrétnych úloh menuje vláda SR. Postavenie, pôsobnosť a úlohy splnomocnenca sú upravené v jeho štatúte, ktorý schvaľuje vláda Slovenskej republiky. 
	Splnomocnenec je koordinačným, koncepčným a metodickým orgánom vlády pre záležitosti Slovákov v zahraničí pri Úrade vlády SR. Vo vzťahu k nim a k jednotlivým ministerstvám zastáva funkciu hlavného koordinátora a garanta tvorby a výkonu politiky štátu v krajanskej oblasti. Jednotlivé rezorty v súlade so zákonom č. 575/2001 Z. z. o organizácii činnosti vlády a organizácii ústrednej štátnej správy, ďalšími právnymi normami a predpismi, budú naďalej vykonávať zverené rezortné úlohy a programy v danej oblasti v úzkej súčinnosti so splnomocnencom. Úlohy a pôsobenie splnomocnenca, ako aj generálneho sekretariátu budú upravené dlhodobou koncepciou ich činnosti schválenou vládou SR v súlade s bodom   B. 5. uznesenia vlády SR č. 1211 z 19 decembra 2001.
	Zámerom návrhu predloženého zákona je uvedenie týchto nových skutočností do zákonného súladu s platnými všeobecne záväznými právnymi predpismi SR a v tomto zmysle obsahuje vecné zmeny a doplnenia tých ustanovení zákona č. 70/1997 Z. z. o zahraničných Slovákoch, ktoré sa dotýkajú pôsobnosti ústredných orgánov štátnej správy Slovenskej republiky. 
Návrh zákona je v súlade s Ústavou Slovenskej republiky, s ostatnými všeobecne záväznými právnymi predpismi Slovenskej republiky a s medzinárodnými zmluvami, ktorými je Slovenská republika viazaná, pričom sa nepredpokladá vydanie vykonávacieho právneho predpisu. Návrh zákona si vyžiada finančné prostriedky zo štátneho rozpočtu a nároky na pracovné sily a ďalšie organizačné zabezpečenie, čo je špecifikované vo všeobecnej časti dôvodovej správy (návrh rozpočtu generálneho sekretariátu na rok 2002). Predkladaný materiál má finančný, ekonomický, environmentálny vplyv a vplyv na zamestnanosť uvedený v príslušnej doložke. Návrh zákona si nevyžiada finančné prostriedky z rozpočtov obcí.
	Upravená problematika sa nedotýka vzťahov hospodárskeho a sociálneho partnerstva a nebola prerokovaná Radou hospodárskej a sociálnej dohody, nakoľko nepatrí medzi vymedzené oblasti jej pôsobnosti podľa § 3 zákona č. 106/1999 Z. z. o hospodárskom a sociálnom partnerstve. 
	Vzhľadom na skutočnosť, že návrh zákona nemá priamy dopad na boj s kriminalitou a terorizmom, možné dopady na boj proti kriminalite a terorizmu sa ani nevyčísľujú.
	Návrh zákona bol zaslaný na medzirezortné pripomienkové konanie, v rámci ktorého vzniesli tri subjekty zásadné pripomienky. Zásadné pripomienky odboru informatiky a racionalizácie štátnej správy Úradu vlády SR boli akceptované, zásadné pripomienky Ministerstva dopravy, pôšt a telekomunikácií SR sa podarilo odstrániť v rámci rozporového konania, ktoré sa uskutočnilo dňa 27. decembra 2002. V rovnakom termíne sa uskutočnilo rozporové konanie aj s Ministerstvom kultúry SR, ktorého zásadné pripomienky sa podarilo odstrániť len čiastočne. Úplne sa zásadné pripomienky ministerstva podarilo odstrániť až na rokovaní Legislatívnej rady vlády SR dňa 16. apríla 2002, a to preformulovaním navrhovaného § 8. Na základe uvedeného sa návrh zákona predkladá na rokovanie vlády SR bez rozporu.
	Predkladaný návrh zákona bol prerokovaný Legislatívnou radou vlády SR dňa          16. apríla 2002, ktorá ho schválila a súčasne odporučila predkladateľovi predložiť upravené znenie na rokovanie vlády SR.
	Nesúhlasné stanovisko Ministerstva financií SR k dopadom návrhu zákona na štátny rozpočet sa po rokovaní podpredsedu vlády SR pre legislatívu s ministrom financií zmenilo na stanovisko súhlasné.
	Návrh zákona je predmetom aproximácie práva, čo preukazuje doložka zlučiteľnosti. Vzhľadom na skutočnosť, že predmetom aproximácie bolo ustanovenie Zmluvy o založení ES, tabuľka zhody sa nevypracovávala. Návrh zákona je v súlade so závermi Európskej komisie pre demokraciu prostredníctvom práva (tzv. Benátskej komisie Rady Európy).

Vyhlásenie o bezrozpornosti

Návrh zákona ktorým sa mení a dopĺňa zákon č. 70/1997 Z. z. o zahraničných Slovákoch a o zmene a doplnení niektorých zákonov sa na rokovanie vlády Slovenskej republiky predkladá bez rozporu.